**SELETUSKIRI**

**maaeluministri määruse „Põllumajanduses kasutatava eriotstarbelise diislikütuse ostuõiguse andmine” eelnõu juurde**

**1. Sissejuhatus**

Määrus kehtestatakse vedelkütuse erimärgistamise seaduse (edaspidi *VKEMS*) § 32 lõike 3, § 33 lõike 5 ja § 34 lõike 5 alusel.

Riigikogu võttis 9. märtsil 2022. a vastu vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seaduse, mis jõustub 15. novembril 2022. a[[1]](#footnote-2). VKEMS-i muudatuste eesmärk on vähendada põllumajandus- ja kalandussektoris kasutatava erimärgistatud diislikütuse (edaspidi *eriotstarbeline diislikütus)* väärkasutamist ja seeläbi suurendada aktsiisilaekumist. VKEMS-i kohaselt on eriotstarbelist diislikütust lubatud kasutada põllumajandustoodete tootmiseks põllumajanduses kasutatavas masinas, traktoris ja liikurmasinas ning kuivatis ja kutselisel kalapüügil.

15. novembril 2022. a jõustuv VKEMS näeb muudatusena ette, et eriotstarbelise diislikütuse ostmiseks ja kasutamiseks on vajalik eriotstarbelise diislikütuse **ostuõigus** (edaspidi ka *ostuõigus*). Ostuõiguse andmise otsustab Põllumajanduse Registrite ja Informatsiooni Amet (edaspidi *PRIA*). Seega igale soovijale enam aktsiisisoodustusega kütust ei müüda.

VKEMS-is sätestatud ostuõiguse andmise nõuete kohaselt antakse enamikule põllumajandustootjatest ostuõigus **automaatselt** riiklike registriandmete alusel (99% taimekasvatajatest, 100% loomakasvatajatest). PRIA kasutab erinevate riiklike registrite andmeid, et teha kindlaks, kas tegemist on põllumajandustootjaga: eelkõige kontrollitakse, kas isik on juriidiline isik või füüsilisest isikust ettevõtja, kes on taotlenud pindalapõhiseid toetusi või kes peab põllumajandusloomi.

Kui isik tegeleb põllumajandustootmisega, kuid ei ole ostuõigust saanud VKEMS-i alusel automaatselt, või isik osutab põllumajanduslikku teenustööd, saab ta esitada PRIA-le ostuõiguse saamiseks **taotluse**. Käesolevas eelnõus reguleeritakse taotluse alusel ostuõiguse saamise tingimusi, ostuõiguse taotlemist ja menetlemise korda ning põllumajandusloomade loomühikuteks ümberarvutamise koefitsiendid.

VKEMS-i (RT I, 22.03.2022, 15) § 31 kohaselt antakse ostuõigus üksnes põllumajandus- ja kalandussektoris tegutsevale juriidilisele isikule või füüsilisest isikust ettevõtjale.

VKEMS näeb seoses põllumajanduses kasutava eriotstarbelise diislikütuse ostuõige andmisega valdkonna eest vastutavale ministrile ette kolm volitusnormi, et reguleerida järgnev:

1. ostuõiguse taotlemise ja taotluse menetlemise kord ning täpsemad nõuded põllumajandustoodete tootmisega tegeleva isiku, kasutatava põllumajandusmaa ja põllumajandustehnika ning taotluse kohta (VKEMS § 33 lõige 5);
2. põllumajandusloomade ja mesilasperede arv, sealhulgas põllumajandusloomade loomühikuteks ümberarvutamise koefitsiendid (VKEMS § 32 lõige 1 punkt 3);
3. valdkonna eest vastutav minister võib kehtestada määrusega nende Euroopa Liidu ühise põllumajanduspoliitika rakendamise seaduse alusel antavate pindalaga seotud toetuste loetelu, mille saamisel isikule ostuõigust ei anta (§ 32 lõige 4).

**Eelnõuga ettevalmistaja**

Eelnõu ja seletuskirja on koostanud Maaeluministeeriumi maaelupoliitika ja analüüsi osakonna maamajanduse ja konkurentsipoliitika valdkonnajuht Liisa Kähr (625 6551, liisa.kahr@agri.ee), sama valdkonna nõunik Pirkko-Liisa Meius (625 6534, pirkko-liisa.meius@agri.ee) ning sama osakonna keskkonna- ja majandusanalüüsi nõunik Katre Kirt (625 6140, katre.kirt@agri.ee).

Eelnõu mõjude hindamise ja kaasamise küsimustes on konsulteeritud Maaeluministeeriumi strateegia- ja finantsosakonna nõuniku Aare Kasemetsaga (625 6132, aare.kasemets@agri.ee).

Juriidilise ekspertiisi on eelnõule teinud Maaeluministeeriumi õigusosakonna nõunik Jaana Lepik (625 6202, jaana.lepik@agri.ee) ja eelnõu toimetas keeleliselt sama osakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

**Eelnõu § 1** sätestab määruse reguleerimisala. Määrusega reguleeritakse põllumajanduses kasutatava eriotstarbelise diislikütuse ostuõiguse (edaspidi *ostuõigus*) andmise täpsemad nõuded ning ostuõiguse taotlemise ja taotluse menetlemise kord.

**Eelnõu** **§ 2** sätestab, et VKEMS-i § 32lõike 1 punktis 3 nimetatud isikule loetakse ostuõigus antuks, kui isik peab põllumajandusloomade registri andmetel vähemalt ühele loomühikule vastaval arvul põllumajandusloomi või vähemalt kümmet mesilasperet.

Põllumajandusloomad ja loomühikute ümberarvutamise koefitsiendid loomarühmade kaupa on järgmised:

1) üle 24 kuu vanune veis, sealhulgas ammlehm – üks loomühik;

2) 6–24 kuu vanune veis – 0,6 loomühikut;

3) kuni kuue kuu vanune veis – 0,2 loomühikut;

4) üle kuue kuu vanune lammas või kits – 0,15 loomühikut;

5) kuni kuue kuu vanune lamba- või kitsetall – 0,05 loomühikut;

6) hobune – üks loomühik;

7) üle 12 kuu vanune muu hobuslane – 0,8 loomühikut;

8) kuni 12 kuu vanune muu hobuslane – 0,35 loomühikut;

9) alpaka – 0,8 loomühikut;

10) siga – 0,34 loomühikut;

11) munakana – 0,014 loomühikut;

12) broiler – 0,007 loomühikut;

13) kodulinnu tibu, vutt, kääbuskana – 0,004 loomühikut;

14) jaanalind, emu, nandu – 0,35 loomühikut;

15) muu kodulind, nagu part, faasan, hani, kalkun, ja väikeloom, nagu küülik, mink, tuhkur, naarits, nutria, tšintšilja – 0,03 loomühikut.

PÕLLUMAJANDUSTOOTJALE ESITATAVAD NÕUDED

**Eelnõu § 3** sätestab, millistele nõuetele peab VKEMS-i § 33 lõikes 1 nimetatud isik vastama, et tal oleks õigus ostuõigusele. Andmed, mida põllumajandustootja on kohustatud PRIA-le esitama, on sätestatud eelnõu §-s 5.

VKEMS-i § 33 lõike 1 kohaselt on isikul õigus ostuõigusele, kui ta vastab lisaks samas seaduses sätestatud nõuetele kõikidele järgmistele nõuetele:

1) taotleja tegeleb justiitsministri 28. detsembri 2005. a määruse nr 59 „Kohtule dokumentide esitamise kord” lisa 16 „Eesti majanduse tegevusalade klassifikaator (EMTAK)” kohaselt üheaastaste põllukultuuride kasvatusega (EMTAK-i jao A alajagu 011), mitmeaastaste taimede kasvatusega (EMTAK-i jao A alajagu 012), taimede paljundamisega (EMTAK-i jao A alajagu 013) või segapõllumajandusega (EMTAK-i jao A alajagu 015);

2) taotleja kasutuses on puuvilja- ja marjakasvatuseks vähemalt 0,3 hektarit põllumajandusmaad või muuks taimekasvatuseks vähemalt üks hektar põllumajandusmaad. Määruse kavandi kohaselt sätestatakse sarnaselt Euroopa Liidu ühise põllumajanduspoliitika rakendamise seaduse alusel rakendatavate toetustega minimaalseks maakasutuseks 0,3 ha puuvilja- ja marjakasvatuses ning üks hektar muus taimekasvatuses.

3) taotleja kasutuses on VKEMS-i § 11 lõike 1 punkti 1 kohane põllumajandustehnika (traktor, liikurmasin, kuivati või muu põllumajandustootmiseks kasutatav masin, mis ei ole mootorsõiduk liiklusseaduse tähenduses).

Seega on punktide 1–3 näol tegemist kumulatiivsete nõuetega, mis kõik peavad olema täidetud, et oleks võimalik ostuõigus määrata. Lisaks määruses sätestatud nõuetele peab olema täidetud VKEMS-ist tulenev nõue, mille kohaselt antakse ostuõigus vaid füüsilisest isikust ettevõtjana või juriidilise isikuna tegutsevale põllumajandustootjale, kellel ei ole kehtivat karistust eriotstarbelise diislikütuse kasutamise, käitlemise või müügiga seotud nõuete rikkumise eest ja kelle suhtes esine teisi VKEMS-i §-s 35 nimetatud aluseid.

Kuivõrd termin „põllumajandusmaa“ ei ole määratletud VKEMS-is ning tegemist ei ole ka üldise ja õigusaktides kohalduva terminiga, määratletakse see määruses. Põllumajandusmaa selle määruse tähenduses on maatulundusmaa sihtotstarbega katastriüksuse kõlvikulises koosseisus olev haritava maa või loodusliku rohumaa või mõlema nimetatud maa kõlvik või põllumajandustoetuste ja põllumassiivide registrisse kantud põllumassiiv. Samuti loetakse põllumajandusmaaks katmikalad. Eriotstarbelist diislikütust on lubatud kasutada ka maa heas põllumajanduslikus korras hoidmiseks, seetõttu on kõlvikulise koosseisuna aktsepteeritav ka looduslik rohumaa. Oluline ei ole, et põllumajandusmaa on taotleja omandis, vaid maa võib olla taotleja kasutuses muul asjaõiguslikul või võlaõiguslikul alusel.

Haritava maa ja loodusliku rohumaa andmeid saab PRIA kontrollida maakatastrist. Maakatastriseaduse kohaselt (§ 9 lg 5 ja § 131) kuulub maaregistri juurde katastrikaart, kuhu mh kantakse haritava maa ja loodusliku rohumaa andmed. Kõlvikukaardi andmete alusel arvutatakse vähemalt üks kord aastas katastriüksuse kõlvikute pindala. Põllumassiiv on maastikul eristuvate püsivate objektide, katastriüksuse piiride või maa kasutusotstarbe piiridega piiristatud ühtne maa-ala, mis koosneb ühest või mitmest põllust ja nende andmed on leitavad põllumajandustoetuste ja põllumassiivide registrist.

PÕLLUMAJANDUSLIKU TEENUSTÖÖ OSUTAJALE ESITATAVAD NÕUDED

**Eelnõu § 4** sätestab, millistele nõuetele peab VKEMS-i § 34 lõikes 1 nimetatud isik (põllumajandusliku teenustöö osutaja) vastama, et tal oleks õigus ostuõigusele. Andmed, mida põllumajandusliku teenustöö osutaja on kohustatud PRIA-le esitama, on sätestatud eelnõu §‑s 6.

VKEMS-i § 34 lõike 1 kohaselt on isikul õigus ostuõigusele, kui ta vastab lisaks samas seaduses sätestatud nõuetele kõikidele järgmistele nõuetele:

1) taotleja tegeleb EMTAK-i kohaselt põllumajandust abistava või saagikoristusjärgse tegevusega (EMTAK-i jao A alajagu 016) ja

2) taotleja kasutuses on VKEMS-i § 11 lõike 1 punkti 1 kohane traktor, liikurmasin või kuivati. VKEMS-i § 11 lõike 1 punktis 1 nimetatud masinad ei ole käesolev määruse eelnõu §-is 4 nimetatud kuivõrd on ebatõenäoline, et masinaid VKEMS § 11 lõike 1 punkti 1 tähenduses teenustöö osutamisel eraldiseisvalt kasutatakse.

TAOTLEMINE

**Eelnõu § 5** sätestab nõuded taotluse esitamisele ja taotluse esitamise tähtajale. Selguse eesmärgil sätestab eelnõu § 5 lõige 1, et ostuõiguse saamiseks VKEMS-i §-s 32 nimetatud juhul taotlust esitada ei ole vaja – tegemist on olukordadega, kus põllumajandustootjatele on ostuõigus määratud VKEMS-is sätestatud kriteeriumite alusel automaatselt.

Olukorras, kus VKEMS-i §-des 33 ja 34 sätestatud juhul on ostuõiguse saamiseks taotluse esitamine vajalik, esitab taotleja taotluse PRIA-le elektrooniliselt PRIA e-teenuse keskkonna kaudu eelnõu §-s 6 nimetatud andmetega.

**Eelnõu § 6** sätestab,millised nõuded on kehtestatud põllumajandustootja ja põllumajandusliku teenustöö osutaja taotlusele. Selleks, et hoida taotleja halduskoormus minimaalne, tuleb ostuõiguse taotlemisel PRIA-le esitada üksnes sellist teavet, mida riiklikest registritest kontrollida ei ole võimalik.

*Üldandmed taotleja kohta*

Taotleja esitab haldusmenetluse seaduse § 14 lõike punktides 1–4 nimetatud andmed, milleks on taotluse esitaja nimi, taotluse selgelt sõnastatud sisu, taotluse esitamise kuupäev ja taotleja allkiri ning haldusakti või muu dokumendi kättetoimetamise soovitav viis ja selleks vajalikud kontaktandmed. Lisaks märgitakse taotlusele taotleja registrikood (äriregistri või mittetulundusühingute ja sihtasutuste registri kood) ning taotleja esindaja nimi, isikukood või isikukoodi puudumise korral sünniaeg ja kontaktandmed.

Enamasti on võimalik tuvastada taotleja tegutsemine nõutaval tegevusalal äriregistrisse esitatud viimase majandusaasta aruande kaudu. Füüsilisest isikust ettevõtja puhul esitab PRIA vajaduse korral päringu Maksu- ja Tolliametile tuludeklaratsiooni vormi E andmete saamiseks. Kui eelnimetatud andmete kohaselt puudub taotlejal eelnõu § 3 lõike 1 punktis 1 või § 4 punktis 1 nimetatud tegevusalal müügitulu, tuleb taotlejale esitada PRIA-le teave, mis tõendab nõutaval tegevusalal tegutsemist või tegevusega alustamist. Nimetatud säte on vajalik, et PRIA-l oleks võimalik määrata ostuõigus ka alustavale ettevõtjale ning vältida fiktiivsete taotluste rahuldamist.

*Andmed põllumajandusmaa kohta*

Eelnõu § 6 lõike 2 kohaselt tulebpõllumajandusmaa kohta PRIA-le teave esitada põllumajandustootjast taotleja poolt ning üksnes juhul, kui põllumajandusmaa ei ole taotleja omandis. Seega esitatakse taotlusega PRIA-le järgmine teave põllumajandustootja kasutatava põllumajandusmaa kohta, kui kasutatav maa ei ole tema omandis:

1) põllumajandustoetuste ja põllumassiivide registrisse kantud põllumajandusmaa puhul põllumassiivi tunnus ja kasutusõiguse alus (nt põllumajandusmaa rendileping);

2) põllumajandustoetuste ja põllumassiivide registrisse kandmata põllumajandusmaa puhul katastritunnus maakatastris ja kasutusõiguse alus (nt põllumajandusmaa rendileping).

*Andmed traktori ja liikurmasina kohta*

Andmed traktori ja liikurmasina kohta on vajalikud, kuivõrd nendeta ei ole põhjendatud ostuõiguse andmine. Eelnõu § 6 lõige 3 näeb ette, et ka traktori ja liikurmasina andmete esitamisel kehtib põhimõte, et andmed liiklusregistri registreerimisnumbri ja kasutusõiguse aluse kohta esitab taotleja üksnes sel juhul, kui PRIA-l ei ole võimalik andmeid mujalt, eelkõige liiklusregistri kaudu kontrollida. Seega tuleb taotlejal traktori ja liikurmasina andmed PRIA-le esitada vaid juhul, kui diiselmootoriga traktor ja liikurmasin ei ole taotleja omandis, kui isik ei ole vastutav kasutaja (liisinglepingu puhul) või kui taotleja kasutusõigus ei nähtu liiklusregistrist (näiteks kasutab põllumajandustootja üksnes sellist traktorit või liikurmasinat, mida ei kasutada avalikel teedel ja seetõttu ei ole põllumajandustootjal liiklusseaduse kohaselt kohustust liiklusregistris registreerimiseks).

*Andmed kuivati kohta*

Eelnõu § 6 lõige 4 näeb ette, et põllumajandustoodete kuivatamiseks kasutatava diislikütust tarbiva kuivati kohta esitatakse PRIA-le järgmine teave: kuivati mahutavus ja kasutusõiguse alus ning statsionaarse kuivati puhul ka selle aadress ja mobiilse kuivati puhul ka mudeli number. Kõnealused andmed võimaldavad PRIA-l koos teiste andmetega hinnata, kas VKEMS-is ja eelnõus sätestatud ostuõiguse saamiseks vajalikud eeldused on täidetud.

*Andmed muu põllumajandustehnika kohta*

Eelnõu § 6 lõige 5 näeb ette, et kui põllumajandustootjast taotleja kasutab üksnes muud VKEMS-i § 11 lõike 1 punktis 1 nimetatud diiselmootoriga põllumajandustehnikat kui traktor, liikurmasin või kuivati, esitab taotleja selle masina kohta andmed (nt masina nimetus, kirjeldus), sealhulgas kasutusõiguse aluse, ning põhjendab diislikütuse kasutamise vajadust. Seega tuleb muu põllumajanduses kasutatava masina kohta andmed esitada üksnes juhul, kui diislikütust ei kasutata lisaks traktoris, liikurmasinas või kuivatis. Viimsel juhul piisab traktori, liikurmasina ja kuivati andmetest. Kuivõrd üksnes muu põllumajandustehnika kasutamine on pigem ebatõenäoline, siis tuleb taotlejal diislikütuse kasutamise vajadust põhjendada.

Eelnõu § 6 lõike 6 kohaselt esitab taotleja koos taotlusega põllumajandusmaa ja põllumajandustehnika kasutusõigust tõendava dokumendi ärakirja.

**Eelnõu § 7** sätestab, kuidas PRIA kontrollib taotleja ja taotluse nõuetele vastavust. PRIA kontrollib taotleja ja taotluse vastavust VKEMS-is (eelkõige §-d 33 ja 34), Euroopa Liidu õigusaktides ja selles määruses sätestatud ostuõiguse saamise nõuetele.

Seejuures on PRIA-l õigus nõuda taotlejalt lisatõendeid või koguda neid muul viisil omal algatusel (nt riiklike registrite andmed). Vajaduse korral on taotleja kohustatud dokumendid, masinad ja kasutatava maa ette näitama kohapealse kontrolli käigus, mis võimaldab PRIA-l hinnata taotluses esitatud teabe õigsust.

**Eelnõu § 8** sätestab, mille alusel taotlus rahuldatakse või jäetakse rahuldamata. Eelnõu § 8 lõike 1 kohaselt vastab taotleja nõuetele, kui taotleja ja taotlus vastavad VKEMS-is, Euroopa Liidu õigusaktides ja selles määruses sätestatud nõuetele.

Kui PRIA teeb taotluse nõuetele vastavuse kontrollimise käigus kindlaks, et taotleja ja taotlus ei vasta ostuõiguse saamiseks esitatud nõuetele, keeldub PRIA VKEMS-i § 35 lõike 1 alusel ostuõiguse andmisest. VKEMS-i § 35 lõike 1 kohaselt ei anta ostuõigust järgmistel alustel:

1) taotleja on teadlikult esitanud valeandmeid;

2) taotleja ei vasta ostuõiguse saamise nõuetele;

3) taotleja ei võimalda teha kohapealset kontrolli;

4) taotlejal on kehtiv karistus eriotstarbelise diislikütuse kasutamise, käitlemise või müügiga seotud nõuete rikkumise eest.

Eelnõu § 8 lõike 3 kohaselt teeb PRIA taotluse rahuldamise otsuse või taotluse rahuldamata jätmise otsuse 20 kalendripäeva jooksul arvates taotluse esitamise tähtpäevast. PRIA keeldub ostuõiguse andmisest VKEMS-i § 35 lõike 1 alusel.

**Eelnõu § 9** sätestab dokumentide säilitamise korra. PRIA säilitab määruse alusel esitatud dokumente kümme aastat arvates ostuõiguse andmisest, kui EL-i õigusaktidest ei tulene teisiti. Kümneaastane periood on seotud EL-i riigiabi valdkonna regulatsioonidega. Nõukogu määruse (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, 24.09.2015, lk 9–29), punkt 26 ja artikkel 17 näevad ette, et õiguskindluse tagamiseks on vaja ebaseadusliku abi suhtes ette näha kümneaastane aegumistähtaeg ning pärast selle möödumist ei tohi tagastamist nõuda. Seetõttu on vajalik sätestada dokumentide säilitamise kohustuse kestuseks kümme aastat.

Seejuures näeb eelnõu § 9 ette ka erandi kümneaastasest dokumentide säilitamise korrast, kui erandi tegemise alus tuleneb EL-i õigusaktidest. Sellise olukorraga on tegemist muu hulgas nõukogu määruse (EL) nr 2015/1589 artikli 17 lõikes 2 nimetatud olukorras, mille kohaselt tähtaja kulg peatub ajaks, mil komisjoni otsus on arutusel Euroopa Liidu Kohtus.

**3. Eelnõu vastavus Euroopa Liidu õigusele**

Eelnõu on kooskõlas EL-i õigusega. Muudatused parandavad aktsiisisoodustuse sihipärast kasutamist ning sellega tagatakse aktsiisisoodustuse andmise kooskõla EL-i kütuseaktsiisi valdkonda reguleeriva nõukogu direktiiviga 2003/96/EÜ[[2]](#footnote-3) ning Euroopa Liidu riigiabi valdkonda reguleeriva komisjoni määrusega (EL) nr 651/2014[[3]](#footnote-4).

**4. Määruse mõjud**

Eelnõu avaldab mõju põllumajandussektorile ja PRIA-le[[4]](#footnote-5).

**Mõju valdkond: mõju ettevõtluskeskkonnale ja ettevõtete tegevusele**

**Sihtrühm 1**: põllumajandussektor (juriidilised isikud ja füüsilisest isikust ettevõtjad)

Muudatus ei mõjuta toidu tootmist, kuna põllumajandustootjatele tagatakse jätkuvalt eriotstarbelise diislikütuse kättesaadavus. U 98% põllumajandustootjatest saab ostuõiguse automaatselt. Eelnõuga reguleeritakse üksnes nende põllumajandustootjate õigusi, kes ei saa ostuõigust automaatselt VKEMS-i alusel. Seega puudutab ostuõiguse taotlemine hinnanguliselt

1) taimekasvatussektoris u 100 ettevõtjat (VKEMS § 33);

2) taimekasvatussektorile põllumajandusliku teenustöö osutajate hulgas u 20 ettevõtjat (VKEMS § 34).

Automaatselt saavad ostuõiguse u 7600 pindalatoetust saavat ettevõtjat (VKEMS § 32) ning loomakasvatussektoris u 811 ettevõtjat ja 322 mesilaspere pidajat (VKEMS § 32).

**Majandusliku mõju kirjeldus**

Majanduslik mõju põllumajandussektorile on väheoluline. Eesmärk on anda põllumajandussektoris ostuõigus ettevõtjate jaoks minimaalse halduskoormusega (täpsemalt kirjeldatud järgmises punktis). Ostuõiguse loomise eesmärk on küll vähendada eriotstarbelise diislikütuse väärkasutajate arvu ja väärkasutust, kuid seejuures tagatakse endiselt eriotstarbelise diislikütuse kättesaadavus põllumajandussektorile.

**Halduskoormuse kirjeldus**

Põllumajandussektorile on halduskoormuse mõju vähene. VKEMS-i kohaselt saab suurem osa põllumajandussektori ettevõtjatest ostuõiguse automaatselt (98%), kui nad vastavad seaduses sätestatud tingimustele. See tähendab, et enamikul põllumajandussektoris tegutsevatest füüsilisest isikust ettevõtjatest ja juriidilistest isikutest ei ole vaja ostuõiguse saamiseks taotlust esitada, mistõttu nende halduskoormus ei suurene.

Eelnõuga kaasneb vähene halduskoormus väikese arvu põllumajandustootjate puhul, kelle andmed ei kajastu PRIA põllumajandustoetuste ja põllumassiivide registris või põllumajandusloomade registris ning kes peavad seetõttu ostuõiguse PRIA-st taotlema.

Halduskoormuse mõju seisneb taotluse ja andmete esitamises. Taotlusi võib hinnanguliselt laekuda u 100–120 aastas. Seega, kui põllumajandustootja ei saa ostuõigust automaatselt registriandmete alusel, on tal õigus ostuõiguse saamist PRIA-lt taotleda. Selliselt on tagatud, et kõik aktiivsed ja alustavad põllumajandustootjad saavad endiselt eriotstarbelist diislikütust kasutada. Kui isik ei ole ostuõigust saanud registriandmete alusel, kuid tegeleb põllumajandustootmisega, kus vajatakse tootmistegevuses diislikütust, siis nendeks olukordadeks näeb eelnõu ette võimaluse PRIA-lt ostuõigust taotleda.

Seetõttu kaasneb mõningane halduskoormuse kasv isikutele, keda ei kanta ostuõigusega isikute

registrisse automaatselt, kuid neid on 1–2% põllumajandustootjatest. Selleks, et hoida taotleja

halduskoormus minimaalne, tuleb ostuõiguse taotlemisel PRIA-le esitada üksnes sellist teavet,

mida ei ole võimalik riiklikest registritest kontrollida.

Ostuõigusega isikute registri loomisel saab ostu sooritada eriotstarbelise diislikütuse ostuõigust

omava isiku esindaja (sh volitatud isik). Seega fikseeritakse, millise ostuõigusega isiku eest füüsiline isik ostu sooritab. See korrastab tegelike kasusaajate ringi ning seostab antava riigiabi tegelike kasusaajatega. Kehtiva VKEMS-i rakendamisel on ostjateks väga palju füüsilisi isikuid, kelle puhul ei ole selge, kas ostud on sooritatud füüsilise isikuna või põllumajandustootja esindajana või kas need isikud tegutsevad lubatud tegevusvaldkondades.

**Ebasoovitavate majanduslike mõjude kaasnemise risk**

Ebasoovitavate majanduslike mõjude kaasnemise risk on väike. Muudatuste tulemusel soovitakse endiselt tagada eriotstarbelise diislikütuse kättesaadavus põllumajandussektoris majandustegevusega tegelevatele isikutele. Sellest lähtuvalt on eelnõus välja töötatud kriteeriumid, kellele ja mis alustel ostuõigus anda. Eriotstarbelise diislikütuse müügikohti eelnõuga ei piirata.

**Mõju olulisus**

Mõju ulatus on vähene, kuna enamikule põllumajandussektoris tegutsevatele juriidilistele isikutele ja füüsilisest isikust ettevõtjatele määratakse ostuõigus automaatselt, kui isikud vastavad eelnõus sätestatud tingimustele. Osa põllumajandussektoris tegutsevatest isikutest (1–2%) peab ostuõigust taotlema ning tõendama oma põllumajanduslikku tegevust. Halduskoormuse minimaalsena hoidmiseks saab taotluse esitada PRIA e-keskkonna kaudu ning taotluse hindamisel kasutatakse võimalikult suurel määral riiklike registrite andmeid ja põllumajandustootja peab esitama üksnes need andmed, mida ei ole võimalik riiklikest registritest kontrollida.

**Mõju valdkond: mõju riigiasutuste ja kohaliku omavalitsuse asutuste töökorraldusele**

**Sihtrühm 1**: PRIA (järelevalveasutus ja registri pidaja)

**Mõju riigiasutuste ja kohaliku omavalitsuse asutuste töökorraldusele**

Muudatusel on oluline mõju PRIA töökorraldusele. PRIA töömaht suureneb seoses järgmiste lisatööülesannetega:

1) PRIA hakkab menetlema põllumajandustootjate ostuõiguse taotlusi ja määrama ostuõigusi;

2) vajalik on arendada vastavad muudatused põllumajandustoetuste ja põllumassiivide registris,

kus peetakse arvestust ostuõiguste üle ja kust eriotstarbelise diislikütuse müüjad saavad enne müüki ostuõigust kontrollida.

Täpsemalt võib PRIA tööülesannetena nimetada:

– ostuõigusega isikute registri pidamine;

– täiendavad X-tee teenused;

– e-PRIA täiendused;

– registri kasutajate registreerimine;

– andmete saamine kütuse käitlemise andmekogust;

– andmete saatmine riigiabi ja vähese tähtsusega abi registrisse (kehtib ka praegu).

**Ebasoovitavate töökorralduse ja töömahu alaste mõjude kaasnemise risk**

PRIA töömaht suureneb seoses lisatööülesannetega. PRIA on eelnõus käsitletud mõjudega arvestanud VKEMS-i muudatuste väljatöötamisel ja jõustumisel. Põllumajandustoetuste ja põllumassiivide registri toimimine tuleb tagada selliselt, et kütusemüüjatel oleks võimalik tõrgeteta enne ostu isikute ostuõigusi kontrollida. Vastasel juhul võib kaasneda majanduslik kahju nii kütusemüüjatele kui ka põllumajandus- ja kalandussektorile, kui eriotstarbelise diislikütuse kättesaadavus ei ole tagatud. Veebirakenduse puhul on PRIA kavandanud lahendusele ööpäevaringse toe, et tagada kütusemüügi katkematus, ja kavandanud sinna arendada ainult ostuõiguse tuvastuse funktsionaalsuse, et rakendus oleks väga lihtsalt kasutatav.

**Mõju olulisus**

Mõju on oluline. PRIA on eelnõus käsitletud mõjudega arvestanud VKEMS-i muudatuste väljatöötamisel ja jõustumisel. PRIA hakkab menetlema põllumajandustootjate ostuõiguse taotlusi ja määrama ostuõigusi ning vajalik on arendada vastavad muudatused põllumajandustoetuste ja põllumassiivide registris.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Eelnõuga ei kaasne riigieelarvele lisakulusid ega -tulusid. Eelnõuga ei kaasne kulusid ega tulusid kohalikele omavalitsustele.

MTA andmetel oli väärkasutuse riskiga isikute aktsiisisoodustuse maht 2020. aastal 1,63 mln eurot ning 2019. aastal 2,18 mln eurot. Muudatuste eesmärk on ennetada aktsiisisoodustuse väärkasutamist ja seeläbi suurendada aktsiisilaekumist riigieelarvesse. Eeldatavasti ületavad prognoositavad tulud (aktsiisilaekumise paranemine) kulusid.

VKEMS-i rakendamisega kaasnevad riigieelarvele eelkõige PRIA infosüsteemide arendamisega seotud kulud ja PRIA üldkulud aktsiisisoodustuse skeemi rakendamisel. PRIA infosüsteemide kulusid rahastatakse osaliselt EL-i struktuurifondidest ja muude PRIA ja MTA kuludega on arvestatud 2022. aasta riigieelarve seaduses. PRIA infosüsteemi arendusvajadust hindas registri eelanalüüsi käigus Finestmedia AS. Arendust rahastatakse 500 000 euro ulatusest EL-i struktuurifondidest. Muude PRIA ja MTA kuludega on arvestatud 2022. aasta riigieelarve seaduses

**6. Määruse jõustumine**

Määrus jõustub 2022. aasta 15. novembril samal ajal vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seadusega.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemis kooskõlastamiseks Rahandusministeeriumile ning saadetakse e-posti teel arvamuse avaldamiseks PRIA-le, Maksu- ja Tolliametile, MTÜ-le Eesti Õliühing ning põllumajanduse ja maaelu arengu nõukogu liikmetele[[5]](#footnote-6).

1. [Vedelkütuse erimärgistamise seaduse ja Euroopa Liidu ühise põllumajanduspoliitika rakendamise seaduse muutmise seadus 495 SE](https://www.riigikogu.ee/tegevus/eelnoud/eelnou/02d8c56e-9f14-4471-921e-b6661b845912/Vedelk%C3%BCtuse%20erim%C3%A4rgistamise%20seaduse%20ja%20Euroopa%20Liidu%20%C3%BChise%20p%C3%B5llumajanduspoliitika%20rakendamise%20seaduse%20muutmise%20seadus). [↑](#footnote-ref-2)
2. Nõukogu direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51–70), viimati muudetud direktiiviga 2004/75/EÜ (ELT L 157, 30.04.2004, lk 100–105). [↑](#footnote-ref-3)
3. Komisjoni määrus (EL) nr 651/2014 Euroopa Liidu toimimise lepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.06.2014, lk 1‒78). [↑](#footnote-ref-4)
4. Mõjusid hinnati ka VKEMS-i muutmise käigus, teave on kättesaadav VKEMS-i eelnõu seletuskirja peatükis 6, [Eelnõu - Riigikogu](https://www.riigikogu.ee/tegevus/eelnoud/eelnou/02d8c56e-9f14-4471-921e-b6661b845912/Vedelk%C3%BCtuse%20erim%C3%A4rgistamise%20seaduse%20ja%20Euroopa%20Liidu%20%C3%BChise%20p%C3%B5llumajanduspoliitika%20rakendamise%20seaduse%20muutmise%20seadus). [↑](#footnote-ref-5)
5. Põllumajanduse ja maaelu arengu nõukogu on Maaeluministeeriumi valitsemisala küsimuste lahendamiseks ning

valdkonna eest vastutavale ministrile järelduste ja ettepanekute esitamiseks moodustatud nõuandva õigusega alaline nõukogu (maaelu ja põllumajandusturu korraldamise seaduse §-d 36 ja 37). Nõukogu liikmete koosseis on

kättesaadav Maaeluministeeriumi veebilehel <https://www.agri.ee/et/pollumajanduse-ja-maaelu-arengu-noukogu>. [↑](#footnote-ref-6)